Direcția Generală Evaluare Impact, Controlul Poluării și Schimbări Climatice

Nr. înreg. DGEICPSC/107384/24.02.2023

**REFERAT DE APROBARE**

Directiva 2003/87/CE a Parlamentului European și a Consiliului a instituit un sistem de comercializare a certificatelor de emisii de gaze cu efect de seră în Uniune, pentru a promova reducerile emisiilor de gaze cu efect de seră într-un mod rentabil și eficient din punct de vedere economic.

Având în vedere art. 28c din Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, cu modificările și completările ulterioare, Comisia a adoptat dispoziții pentru monitorizarea, raportarea și verificarea emisiilor de carbon în scopul punerii în aplicare a măsurii globale bazate pe piață a Organizației Aviației Civile Internaționale (OACI) cu privire la toate rutele acoperite de această măsură. Din motive de securitate juridică și de claritate, este necesar să se specifice zborurile care fac obiectul dispozițiilor respective în funcție de rutele și de operatorii de aeronave în cauză.

Astfel, Comisia Europeană a adoptat Regulamentul UE nr. 2019/1603 de completare a Directivei 2003/87/CE a Parlamentului European și a Consiliului în ceea ce privește măsurile adoptate de Organizația Aviației Civile Internaționale pentru monitorizarea, raportarea și verificarea emisiilor generate de aviație în scopul punerii în aplicare a unei măsuri globale bazate pe piață.

În cadrul celei de a 39-a Adunări a OACI a fost adoptată Prima Ediție a Standardelor Internaționale și Practicilor Recomandate, Protecția Mediului - Schema de Compensare și Reducere a Emisiilor de Carbon pentru Aviația Internațională (schema CORSIA). Schema CORSIA este un mecanism bazat pe piață care se concentrează pe compensarea emisiilor de carbon prin procesul de achiziționare a unor unități de emisie de către operatorii de aeronave echivalente cerințelor lor de compensare.

România este unul din statele membre care participă voluntar la implementarea schemei CORSIA. Toate obligațiile de raportare în Registrul Central CORSIA privind implementarea schemei CORSIA cad în sarcina Punctului Focal Național, acesta fiind reprezentantul Ministerului Mediului, Apelor și Pădurilor.

Conform prevederilor Regulamentului UE nr. 2019/1603, începând cu data intrării în vigoare a acestuia, pentru emisiile din zborurile internaționale, se aplică modalitățile de monitorizare și raportare a emisiilor, precum și de verificare a rapoartelor privind emisiile în scopurile sistemului UE de comercializare a certificatelor de emisii, în conformitate cu Regulamentul (UE) nr. 601/2012 al Comisiei și cu Regulamentul de punere în aplicare (UE) 2018/2067 al Comisiei.

În vederea aplicării schemei de reducere și compensare a emisiilor de gaze cu efect de seră pentru aviația internațională – CORSIA a fost aprobat *Ordinul ministrului mediului, apelor și pădurilor nr. 203/2020 privind stabilirea cadrului legal și instituțional necesar aplicării Regulamentului delegat (UE) 2019/1603 al Comisiei din 18 iulie 2019 de completare a Directivei 2003/87/CE a Parlamentului European și a Consiliului în ceea ce privește măsurile adoptate de Organizația Aviației Civile Internaționale pentru monitorizarea, raportarea și verificarea emisiilor generate de aviație în scopul punerii în aplicare a unei măsuri globale bazate pe piață.*

Prin anexele nr. 1-3, parte integrantă din Ordinul ministrului mediului, apelor și pădurilor nr. 203/2020, se aprobă formatul Planului anual de monitorizare a emisiilor, Raportului anual al emisiilor și Raportului de verificare. Întrucât Comisia Europeană a actualizat aceste formate este necesară modificarea ordinului menționat anterior, în sensul înlocuirii anexelor nr. 1 - 3 cu noile formate de raportare.

Având în vedere cele menționate, supunem aprobării proiectul de ”*Ordin pentru modificarea anexelor nr. 1-3 la Ordinul ministrului mediului, apelor și pădurilor nr. 203/2020 privind stabilirea cadrului legal și instituțional necesar aplicării Regulamentului delegat (UE) 2019/1603 al Comisiei din 18 iulie 2019 de completare a Directivei 2003/87/CE a Parlamentului European și a Consiliului în ceea ce privește măsurile adoptate de Organizația Aviației Civile Internaționale pentru monitorizarea, raportarea și verificarea emisiilor generate de aviație în scopul punerii în aplicare a unei măsuri globale bazate pe piață*”.

Director General

Elena-Oana ANTONESCU-STAN

Avizat,

Serviciul Reglementare și Implementare în Domeniul Climei

Șef serviciu Mihaela POPESCU

Elaborat: Nicoleta Datcu, consilier superior, SRIDC